“อัครา รีซอร์สเซส” ถอนไฟลิ่งแล้ว ผู้บริหารยันยังต้องการนำหุ้นเข้าตลาดในอนาคต
"อัครา รีซอร์สเซส" ผู้ประกอบกิจการสำรวจและการทำเหมืองแร่ทองและเงิน-ผลิตและการจำหน่ายผลิตภัณฑ์ทองและเงิน ถอนไฟลิ่งจาก ก.ล.ต. แล้ว ผู้บริหารยันยังต้องการนำหุ้นเข้าตลาดในอนาคต อนึ่ง “อัครา รีซอร์สเซส” ยื่น Filing version แรก เมื่อวันที่ 20 ก.ย. 56 ต้องการจะเสนอขายหุ้น IPO จำนวน 317.38 ล้านหุ้น บล. เมย์แบงก์ กิมเอ็ง (ประเทศไทย) เป็นที่ปรึกษาทางการเงิน
5 ส.ค. 2558

บริษัท อัครา รีซอร์สเซส จำกัด (มหาชน) ผู้ประกอบกิจการสำรวจและการทำเหมืองแร่ทองและเงิน รวมทั้งการผลิตและการจำหน่ายผลิตภัณฑ์ทองและเงินถอนไฟลิ่งการเสนอขายหุ้นให้ประชาชนทั่วไปครั้งแรก (IPO) ที่ได้ยื่นต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว แต่ผู้บริหารยังยืนยันที่จะเดินหน้านำหุ้นเข้าจดทะเบียนในตลาดหลักทรัพย์ฯต่อไปในอนาคต      
ขณะที่นายปกรณ์ สุขุม ประธานเจ้าหน้าที่บริหาร บริษัท อัครา รีซอร์สเซส จำกัด (มหาชน) เปิดเผยว่า แม้ราคาทองคำในปัจจุบันจะไม่เอื้อต่อการเสนอขายหุ้น IPO ของบริษัทก็ตาม บริษัทยังยืนยันที่จะดำเนินการเสนอขายหุ้น IPO และจดทะเบียนในตลาดหลักทรัพย์แห่งประเทศไทยต่อไป เพื่อเปิดโอกาสให้นักลงทุนไทย ได้ร่วมลงทุนกับบริษัทในฐานะหุ้นส่วนเหมืองแร่ทองทองคำของคนไทยต่อไป
อนึ่ง บริษัท อัครา รีซอร์สเซส จำกัด (มหาชน) ได้ยื่น Filing version แรก เมื่อวันที่ 20 กันยายน 2556 เนื่องจากบริษัทมีความต้องการจะเสนอขายหุ้น IPO จำนวน 317.38 ล้านหุ้น โดยบริษัทเสนอขาย 71 ล้านหุ้น และผู้ถือหุ้นเดิมคือ บริษัท เอเชีย โกลด์ จำกัด เสนอขาย 246,375,000 หุ้น โดยมีบริษัทหลักทรัพย์ เมย์แบงก์ กิมเอ็ง (ประเทศไทย) เป็นที่ปรึกษาทางการเงิน
 